ORDE do 21 de xullo de 2004 pola que se clasifica como de interese educativo a Fundación para o Desenvolvemento Educativo de Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 29/07/2004

Visto o expediente de clasificación da Fundación para o Desenvolvemento Educativo de Galicia, con domicilio en Vigo.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para o Desenvolvemento Educativo de Galicia foi constituída en escritura pública outorgada en Vigo o día un de xullo de dous mil catro, ante o notario José María Rueda Pérez co número de protocolo mil trescentos dez, por José Luis Prieto Fenech, Sergio José Diéguez Sabucedo, María del Carmen Esturillo Peragalo e Luis Alberto Rosales Araque; todos eles interveñen no seu propio nome e dereito.
3. A fundación ten por obxecto, segundo establece o artigo seis dos estatutos, a axuda á infancia e á xuventude, a través da promoción da calidade do ensino e da liberdade educativa, mediante o fomento, apoio e financiamento de actividades e proxectos de carácter cultural ou docente que se realicen en nome propio ou en colaboración con outras persoas físicas ou xurídicas que se propoñan as mesmas finalidades.
Para o cumprimento deste fin, a fundación poderá desenvolver entre outras as seguintes actividades:
a) Primordialmente conceder axudas ou arbitrar mecanismos para que as persoas que non conten cos recursos necesarios poidan cursar estudos naqueles centros educativos que impartan unha educación de calidade, baseada na liberdade das conciencias e na transcendencia e dignidade da persoa, destacando a formación en valores humanos, así como axudas aos profesores na mellora da súa formación profesional, e facilitarlles a estes centros educativos medios para contribuír á creación e mellora de instalacións educativas, culturais e deportivas que favorezan o acceso e utilización polo maior número de alumnos.
b) Calquera actividade encamiñada á referida promoción educativa, cultural, cívica, ambiental e deportiva.
4. O padroado da fundación estará integrado por José Luis Prieto Fenech como presidente, Sergio José Diéguez Sabucedo como vicepresidente, José María Echevarría Rodríguez como secretario e José Luis Otero Codesal, José Luis Meilán Gil, Nieves García Huertas, María del Carmen Esturillo Peragalo, Joaquín Pereira Somoza e Luis Alberto Rosales Araque, como vogais.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese educativo da Fundación para o Desenvolvemento Educativo de Galicia, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese educativo e a súa adscrición á Consellería de Educación e Ordenación Universitaria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios xerais na súa reunión do día 20 de xullo de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese educativo a Fundación para o Desenvolvemento Educativo de Galicia, adscribíndoa á Consellería de Educación e Ordenación Universitaria, que exercerá plenamente o proctorado sobre ela.
Santiago de Compostela, 21 de xullo de 2004.
Jaime Pita Varela
Conselleiro da Presidencia, Relacións
Institucionais e Administración Pública